กระทรวงการคลัง ย้ำเตือนประชาชนสามารถใช้จ่ายสิทธิ 2,000 บาท ตามโครงการเราชนะ รอบใหม่ได้จนถึงสิ้นเดือนมิถุนายนนี้
นางสาวกุลยา ตันติเตมิท ผู้อำนวยการสำนักงานเศรษฐกิจการคลัง โฆษกกระทรวงการคลัง กล่าวว่า คณะรัฐมนตรีอนุมัติมาตรการช่วยเหลือประชาชนที่ได้รับผลกระทบจากการแพร่ระบาดโควิด-19 ระลอกใหม่ เพื่อดูแลประชาชนกว่า 33 ล้านคน โดยอนุมัติจ่ายเงินเยียวยาเพิ่มเติมให้แก่ผู้ได้รับสิทธิ์ภายใต้โครงการเราชนะ จำนวนคนละ 2,000 บาท ซึ่งจะแบ่งจ่ายสัปดาห์ละ 1,000 บาท เป็นเวลา 2 สัปดาห์ รวมเป็น 2,000 บาท ซึ่งเม็ดเงินจะถึงมือประชาชนภายในเดือนพฤษภาคม และสามารถใช้จ่ายได้ถึง 30 มิถุนายน 2564  สำหรับผู้ที่ได้สิทธิเราชนะที่เป็นผู้ถือบัตรสวัสดิการแห่งรัฐ หรือใช้จ่ายผ่านบัตรประชาชน เงินจะเข้าทุกวันศุกร์ ครั้งแรกคือวันศุกร์ที่ 21 พฤษภาคม 2564 และครั้งที่สองคือวันศุกร์ที่ 28 พฤษภาคม 2564 ส่วนผู้ที่ได้สิทธิเราชนะที่ใช้จ่ายเงินผ่านแอปพลิเคชัน"เป๋าตัง" จะได้รับเงินทุกวันพฤหัสบดี  โดยครั้งแรกวันพฤหัสบดีที่ 20 พฤษภาคม 2564 ครั้งที่สอง วันพฤหัสบดีที่ 27 พฤษภาคม 2564 ทั้งนี้ผู้ที่จะได้สิทธิเราชนะรอบนี้ คือกลุ่มผู้ที่เคยได้รับสิทธิเราชนะกลุ่มเดิม โดยเงินจะเข้าอัตโนมัติตามวันที่กำหนดไม่ต้องลงทะเบียนซ้ำอีกและไม่มีการเปิดให้สมัครใหม่ประชาชนสามารถใช้สิทธิตามโครงการเราชนะ ซื้อสินค้ากับร้านค้าที่เข้าร่วมจำนวนมาก ทั้งร้านค้ารายย่อย ร้านธงฟ้าและร้านที่เข้าร่วมกับมาตรการคนละครึ่ง รวมถึงยังสามารถใช้จ่ายกับภาคบริการ การขนส่งสาธารณะและขนส่งส่วนบุคคลได้